SL Uradni list Evropske unije C 125/15

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2014/C 125/06

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper vlogo (1).

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„POMELO DE CORSE“

Št. ES: FR-PGI-0005-01085 – 15.1.2013

ZGO ( X ) ZOP ( )

1. Ime

„Pomelo de Corse“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Pomelo de Corse“ je agrum, ki izvira iz sorte star ruby ali katere koli druge sorte križanca citrus paradisi, ki se lahko uporabi v okviru protokola za potrjevanje novih sort. Seznam dovoljenih sort sestavi skupina. Seznam se lahko spremeni na podlagi protokola za potrjevanje novih sort, katerega namen je zagotoviti, da se pri dovoljenih sortah upoštevajo značilnosti „Pomelo de Corse“ in da so poleg tega izpolnjena naslednja merila selekcije: bujno cvetenje v grozdu, sadež brez pečke, notranja rdeča barva in aromatičen okus. Ta seznam se po vsaki spremembi pošlje proizvajalcem, nadzornemu organu in pristojnim nadzornim organom.

Dovoljene podlage so poncirus pomeroy, citrange carrizo in citrange C 35.

To je sadež brez pečke, z rumeno in gladko lupino, na površini katere je lahko oranžasto rdeč madež, in z rožnatim do rdečim ali celo škrlatnim mesom.

Pod ZGO „Pomelo de Corse“ se lahko tržijo samo sadeži razreda ekstra in razreda I.

Trži se lahko deset velikosti, pri čemer je najmanjši premer 81 mm in največji 139 mm.

„Pomelo de Corse“ je zelo sočen, najmanjša vsebnost soka je 38-odstotna. Je aromatičnega in sladkega okusa.

Sadeži morajo ustrezati naslednjim merilom:

kislost (A) – manj kot 2 g citronske kisline na 100 g soka;

vsebnost sladkorja (E) – večja ali enaka 9° Brix;

razmerje (E/A) med vsebnostjo sladkorja v soku (E) in kislostjo (A) – večje od 6.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Postopki sajenja, pridelave, obiranja in razvrščanja po velikosti se izvajajo na opredeljenem geografskem območju.

3.6 Posebna pravila za rezanje, ribanje, pakiranje itn.

Med fazo razvrščanja po velikosti v obratu se lahko sadeži prevlečejo le s prevleko na osnovi naravnega voska.

Skladiščenje, sortiranje in pakiranje proizvodov je treba izvajati na geografskem območju.

„Pomelo de Corse“ se pakira:

— v platoje, zložene v plasteh. Pri izhodu iz verige se na vsak sadež v zgornji vrsti platoja nalepi nalepka „Pomelo de Corse“ (z nalepko je označenih 50 % sadežev),

— v posodice (prodajna enota) ali mrežaste vrečke.

Pakiranju v mrežaste vrečke sistematično sledi pakiranje v platoje.

Sadeže je prepovedano prevažati v paletnih zabojih.

Nalepka ni obvezna na „Pomelo de Corse“, pakiranem v zaprtih embalažah (prodajne enote, mrežaste vrečke).

„Pomelo de Corse“ je svež sadež, ki se obira pri optimalni zrelosti. Po obiranju se ne obdela s fitosanitarnimi sredstvi za shranjevanje. Zato ostane občutljiv za poškodbe in odrgnine, ki lahko nastanejo pri daljšem prevozu v razsutem stanju ali paletnih zabojih. Poleg tega prevoz v paletnih zabojih v zaprtem prostoru, kot na primer pri pomorskem prevozu, ki mu sledi odprema v tovornjaku hladilniku, preprečuje kroženje zraka med sadeži, kar povzroči „klimatsko“ raznolikost, ta pa povzroči različen fiziološki razvoj sadežev v paletnem zaboju. Prepoved prevoza sadežev v paletnih zabojih in obvezno pakiranje na geografskem območju torej preprečujeta to tveganje. Tako se ohranijo fizična celovitost in značilnosti „Pomelo de Corse“.

Poleg tega se v obratih izvajajo drugi postopki, ki so neločljivo povezani s pakiranjem (sortiranje, odobritev kakovosti in etiketiranje) in se morajo izvajati v bližini sadovnjakov ter s katerimi se dokonča delo pridelovalcev in prepreči odvečno rokovanje s sadeži v razsutem stanju. S pakiranjem sadežev v mrežaste vrečke, preden se zložijo v platoje, se prepreči kakršno koli poznejše rokovanje z nepakiranimi sadeži, pri katerem bi se lahko poškodovali.

Pakiranje na geografskem območju poleg tega, da prispeva k ohranjanju kakovosti in značilnosti proizvoda, olajšuje tudi obvladovanje njegove sledljivosti. Pri prevozu sadežev v razsutem stanju se lahko zgodi, da se pomešajo z drugimi sadeži drugačnega porekla. „Pomelo de Corse“, pridelan in pakiran na geografskem območju, je pakiran bodisi v platojih bodisi v zaprti embalaži.

3.7 Posebna pravila za označevanje

Na etiketi sta navedena:

— ime proizvoda „Pomelo de Corse“,

— logotip ZGO Evropske unije.

4. Kratka opredelitev geografskega območja

Geografsko območje je razmejeno na podlagi naslednjih značilnosti: manj kot 300 metrov nadmorske višine, manj kot 25-odstotni naklon in manj kot 15 km oddaljenosti od morja ter obsega naslednje občine:

departma Haute-Corse:

Aghione, Aléria, Antisanti, Aregno, Avapessa, Barbaggio, Barrettali, Belgodère, Biguglia, Borgo, Brando, Cagnano, Calenzana, Calvi, Canale-di-Verde, Canari, Casevecchie, Castellare-di-Casinca, Cateri, Centuri, Cervione, Chiatra, Corbara, Ersa, Farinole, Feliceto, Furiani, Galéria, Ghisonaccia, Giuncaggio, L’Ile-Rousse, Linguizzetta, Loreto-di-Casinca, Lucciana, Lugo-di-Nazza, Lumio, Luri, Meria, Moncale, Monte, Montegrosso, Monticello, Morsiglia, Muro, Nonza, Novella, Occhiatana, Ogliastro, Olcani, Oletta, Olmeta-di-Capocorso, Olmeta-di-Tuda, Olmo, Palasca, Pancheraccia, Patrimonio, Penta–di-Casinca, Pietracorbara, Pietroso, Piève, Pigna, Pino, Poggio-di-Nazza, Poggio-d’Oletta, Poggio-Mezzana, Prunelli-di-Fiumorbo, Rapale, Rogliano, Saint-Florent, San-Gavino-di-Tenda, San-Giuliano, San-Martino-di-Lota, San-Nicolao, Santa-Lucia-di-Moriani, Santa-Maria-di-Lota, Santa-Maria-Poggio, Santa-Reparata-di-Balagna, Santo-Pietro-di-Tenda, Serra-di-Fiumorbo, Sisco, Solaro, Sorbo-Ocagnano, Speloncato, Taglio-Isolaccio, Talasani, Tallone, Tomino, Tox, Urtaca, Valle-di-Campoloro, Ventiseri, Venzolasca, Vescovato, Ville-di-Paraso, Ville-di-Pietrabugno;

departma Corse-du-Sud:

Afa, Ajaccio, Alata, Albitreccia, Ambiegna, Appietto, Arbellara, Arro, Bastelicaccia, Belvédère-Campomoro, Bilia, Bonifacio, Calcatoggio, Cannelle, Cargèse, Casaglione, Casalabriva, Cauro, Coggia, Cognocoli-Monticchi, Conca, Coti-Chiavari, Cuttoli-Corticchiato, Eccica-Suarella, Figari, Fozzano, Giuncheto, Grossa, Grosseto-Prugna, Lecci, Monacia-d’Aullène, Ocana, Olmeto, Olmiccia, Peri, Pianottoli-Caldarello, Pietrosella, Pila-Canale, Porto-Vecchio, Propriano, San-Gavino-di-Carbini, Sant’Andréa-d’Orcino, Sari-Solenzara, Sarrola-Carcopino, Sartène, Serra-di-Ferro, Sollacaro, Sotta, Valle-di-Mezzana, Vico, Viggianello, Villanova, Zonza.

5. Povezanost z geografskim območjem

5.1 Posebnosti geografskega območja

5.1.1 Naravni dejavniki

Značilnosti tal

Tla, na katerih rastejo agrumi, so večinoma peščeno-ilovnata-blatna in precej kisla. Geološka podlaga je granitna ali skrilasta.

Podnebne značilnosti

Geografsko območje leži na otoku, na katerem na podnebje vplivata njegova zemljepisna širina in razgiban relief.

Korzika, ki leži na 42. vzporedniku, je na skrajnem severu gojenja agrumov.

V nasprotju z drugimi sortami pomela, ki zahtevajo veliko toplote, skupna letna temperatura na Korziki sorti star ruby omogoča celotni cikel razvoja do optimalne zrelosti sadežev in zadostuje za to, da ne povzroči ustavitve rasti zaradi previsokih temperatur.

Zaradi vpliva morja in bližine razgibanega reliefa je temperatura zmernejša, količina padavin in vlaga pa sta večji kot na območjih proizvodnje agrumov drugih porekel.

Otoška narava, ki varuje kulturo pomela pred nekaterimi boleznimi

Dejstvo, da je Korzika otok, je bistvenega pomena za kulturo „Pomelo de Corse“ v smislu ohranjanja njenega zdravja. Tako na Korziki ni številnih resnih virusnih ali mikoplazemskih bolezni, kot sta tristeza ali stubborn.

5.1.2 Človeški dejavniki

Gojenje agrumov na Korziki je zelo staro in naj bi po navedbah nekaterih avtorjev segalo vse do začetka krščanske dobe.

Razvoj kulture „Pomelo de Corse“, katere prvi nasadi segajo približno trideset let nazaj, je rezultat dinamičnosti pridelovalcev, ki so se organizirali in razvoj dejavnosti vzeli v svoje roke.

Danes „Pomelo de Corse“ zavzema pomemben delež v pridelavi drugih sadnih kultur, ki se gojijo na otoku.

Zanjo so značilni:

— kmetijska pridelava na majhnih zemljiščih,

— manj fitosanitarnih obdelav zaradi otoške narave,

— strokovno znanje in spretnosti korziških pridelovalcev agrumov, ki omogočajo večji nadzor in boljše obvladovanje tveganja za zdravje kulture,

— ročno obiranje, ki se začne, ko sadež doseže svojo barvo in optimalno zrelost na drevesu.

5.2 Posebnosti proizvoda

„Pomelo de Corse“ ima gladko lupino rumene barve, na kateri je lahko oranžasto rdeč madež, in meso poudarjeno rožnate do rdeče ali celo škrlatne barve.

Sadež se obarva naravno na drevesu. Obere se, ko doseže notranjo zrelost, ki opredeljuje njegove organoleptične značilnosti (aromatičen in sladek okus), izražene z ravnovesjem med vsebnostjo sladkorja in kislostjo ter odsotnostjo grenkobe. Kakovost sadežev ustreza ravnovesju med suho snovjo (E), ki predstavlja skupno vsebnost sladkorja, in skupno kislostjo (A).

S trgovinskega vidika je z mednarodnimi standardi kot edino merilo opredeljen le delež soka, ki mora biti najmanj 35-odstoten. Vsebnost soka pri „Pomelo de Corse“ presega 38 %, zaradi česar je še posebej sočen.

Obiranje poteka ročno, sadeži pa se po tem ne obdelajo s fitosanitarnimi sredstvi, kar omogoča, da se izrazijo vse lastnosti svežine.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

ZGO „Pomelo de Corse“ temelji predvsem na posebni kakovosti sadežev (ravnovesje vsebnosti sladkorja/kislosti, vsebnost soka, intenzivna barva, gladka lupina) in njegovem slovesu, ki se razvija na nacionalni ravni.

Značilnosti tal geografskega območja, ki so drugačna od tal drugih potencialnih območij proizvodnje v Sredozemlju, so omogočile razvoj podlag vrste poncirus in njenih križancev (citranži) za gojenje pomela, ki izvira iz sorte star ruby. Zaradi teh podlag se pri sadežih razvijejo značilnosti kakovosti (dobro ravnovesje med vsebnostjo sladkorja in kislostjo, pa tudi vsebnost soka in gladka lupina), ki so boljše od tistih, ki jih je mogoče doseči z drugimi podlagami, ki se pogosteje uporabljajo po svetu.

Zmerne podnebne razmere na Korziki omogočajo, da se pri sorti star ruby, ki je naravno bogata z likopenom, te značilnosti v celoti izrazijo in da se tako dobi „Pomelo de Corse“ s poudarjeno notranjo rdečo barvo. Meso, ki je septembra in oktobra že dobro obarvano, pozimi običajno znova postane bolj rumeno, znova pa se obarva marca in aprila. Lupina, ki je pozimi rumena, se običajno s spomladansko otoplitvijo prav tako obarva rdečkasto.

Te zmerne podnebne razmere zagotavljajo tudi druge pomembne značilnosti „Pomelo de Corse“:

— vsebnost soka v sadežu je precej večja kot pri drugih sadežih,

— lupina je gladka. Lupina „Pomelo de Corse“ je gladka zaradi zelo močnega morskega vpliva, zaradi katerega so temperature poleti nižje, relativna vlaga pa je samo izjemoma manjša od 70 %.

Pogoji za pridelavo in pakiranje, ki se izvaja na geografskem območju, omogočajo, da se potrošnikom zagotavljajo svežina proizvoda in vse lastnosti, zaradi katerih je „Pomelo de Corse“ poseben in ki prispevajo k njegovemu slovesu.

Sloves „Pomelo de Corse“, ki se obira ročno in se po spravilu ne obdela s fitosanitarnimi sredstvi, je močno povezan s podobo Korzike, tj. okolju prijaznega otoka narave, ki vrednost svojega kmetijstva krepi s proizvodi z znakom kakovosti in ima dolgo tradicijo gojenja agrumov.

Trženje in prodaja „Pomelo de Corse“ na celino sta od leta 2000 doživela velik razmah ter prispevala k razvoju prepoznavnosti „Pomelo de Corse“ na nacionalni ravni.

O prepoznavnosti „Pomelo de Corse“ pričajo članki, ki so bili objavljeni v lokalnem, nacionalnem, strokovnem ali splošnem tisku („Vegetable“, „FLD Magazine“, „FRuiTROP“ ali „Corse Matin“) in v katerih so bile predstavljene posebnosti te proizvodnje.

Sklic na objavo specifikacije

(člen 5(7) Uredbe (ES) št. 510/2006) (3)

https://www.inao.gouv.fr/fichier/CDCIGPPomelodeCorseV1.doc

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.